Constituït el Consell de Xiquetes i Xiquets d'aquest curs a l'Eliana
03 de abril de 2025

• Estarà compost per 42 alumnes dels centres educatius de la localitat d'edats compreses entre 8 i 14 anys.

Ahir dimecres 2 d'abril, Dia del Llibre Infantil i Juvenil, va quedar constituït el Consell de Xiquetes i Xiquets 2024/2025 de l'Eliana. Els seus nous representants han pres el relleu d'aquest òrgan consultiu on expressar com a ciutadans i ciutadanes actius les seues propostes, idees o reclamacions, traslladar-los als responsables polítics de l'Ajuntament i participar així en la presa de decisions per a aconseguir una l'Eliana millor.

En l'acte han sigut presents l'alcalde, Salva Torrent, i la regidora d'Educació, Eva Santafé. Després de les paraules de benvinguda, s'ha realitzat el tradicional lliurament de diplomes i aquest any d'un lot de llibres per a enriquir la biblioteca dels seus centres amb títols sobre la temàtica mediambiental.

Durant aquest mes el Consell realitzarà diferents accions, entre les quals es destaquen tallers de sensibilització, reciclatge i medi ambient en els centres escolars, visionat de pel·lícules i documentals a l'auditori entre altres.

El Consell està constituït per 42 consellers i conselleres, que representen als centres educatius IES l'Eliana, Novashool Rivas Luna, Montealegre, Verge del Carmen, Helios, Garbí i l’Olivera. Els participants tenen entre 8 i 14 anys i són alumnes des de 3r de primària fins a 2n de secundària.Els membres del Consell, que cada any renova una part, són triats de manera democràtica en els seus respectius centres i participen en ell durant dos anys acadèmics.

Les seues funcions són proposar solucions alternatives als problemes del municipi que afecten la infància, fomentar la importància de la participació dels menors en la construcció de la societat, oferir a les i els més xicotets una via de participació institucional i contribuir i impulsar el compliment dels drets de la infància i l'adolescència.

Tal com ha explicat Torrent, ‘l'Eliana l'hem de construir entre totes i tots, comptant també amb la perspectiva i les necessitats dels nostres veïns més xicotets’. Tot això, en compliment amb la nostra pròpia Agenda Urbana Local, amb l'objectiu de buscar la igualtat d'oportunitats des d'una perspectiva de gènere, edat i discapacitat.